29/6/2022

שלום רב,

ברצוני לברך אתכם בשמי ובשם חברי המחלקה לסטטיסטיקה ומדע הנתונים על הירשמותכם ללימודים במחלקתנו. התחום של סטטיסטיקה ומדע הנתונים הולך ותופס חשיבות חברתית רבה בשל הצורך לעבד ולהוציא תובנות מהמידע הרב שנצבר בכל תחומי החיים. במהלך התואר תקבלו הכשרה בעיסוק בניתוח נתונים הן בצד התיאורטי והן בצד היישומי. הקורסים הראשונים אליהם תחשפו יהיו במתמטיקה ותכנות. **קורסים אלה מניחים ידע מוקדם אותו רכשתם בבית הספר ואיתו אנו מצפים כי תגיעו ללימודים.** ידע זה הינו **תנאי הכרחי** ללימוד החומר בקורסים אלה והצחה בשנה הראשונה ללימודים. לפיכך, תלמידים אשר לא למדו מתמטיקה בהיקף מורחב (5 יח"ל) או שאינם שולטים בחומר זה, נדרשים להשלים את הידע **לפני** תחילת שנת הלימודים.

אנו ממליצים לכל התלמידים לשמוע את הקורס "[הזמנה למתמטיקה](https://www.coursera.org/learn/introduction-to-math)" שהוקלט על ידי המחלקה למתמטיקה באוניברסיטה העברית. זהו קורס אינטרנטי חינמי, אותו ניתן לשמוע בקצב אישי, ונועד להכין סטודנטים ללימודים באוניברסיטה בתחומים מתמטיים. יש חשיבות רבה בתואר כולו ובקורס זה בפרט לעשות באופן עצמאי את התרגילים שניתנים בו. זה יוכיח לכל אחת ואחד את מידת ההבנה של החומר.

ללומדים בתכניות בגבעת רם (שילוב עם מדעי המחשב או מתמטיקה) תתקיים מכינה במתמטיקה לפני תחילת הלימודים שתועבר על ידי המחלקה למתמטיקה. פרטים ישלחו על ידי החוג השני וניתן גם להתעניין בהם במזכירות החוג למתמטיקה. אנו ממליצים בחום לתלמידי הר הצופים להשתתף גם הם במכינה זו.

לחלופין, המחלקה לסטטיסטיקה ומדע הנתונים תציע לפני תחילת הלימודים מכינה במתמטיקה, שתעסוק בריענון של חומר שנלמד בתיכון ברמה של 3 ו- 4 יחידות, ובהשלמה קצרה של נושאים מתוך החומר שנלמד ברמת 5 יחידות, החיוניים ללימודים במחלקה. במכינה יוקדש זמן לתרגול הנושאים שילמדו בשיעורים. חשוב להדגיש כי המכינה לא מכסה את כל החומר שנלמד בתיכון וחשוב כי תחזרו על הדברים עוד לפני שנת הלימודים.

לתשומת לבכם, תלמידים שלא יירשמו למכינה יידרשו להשלים את החומר באופן עצמאי.

פרטים מלאים על המכינה מופיעים במסמך המצורף. ניתן לפנות בכל שאלה למזכירות התלמידים של המחלקה: לגב' קלייר פגיס clarep@savion.huji.ac.il

אנו מאחלים לכם הנאה והצלחה בלימודיכם במחלקה.

ב ב ר כ ה,

פרופ' מיכה מנדל ראש המחלקה

**מכינה במתמטיקה לתלמידי סטטיסטיקה ומדע הנתונים**

המכינה במתמטיקה, לקראת שנה"ל תשפ"ג תתקיים בקמפוס הר הצופים בכיתה 1701 בפקולטה למדעי החברה בתאריכים 18.9 עד ה 22.9.

בכל אחד מהימים יתקיים שיעור בן שעתיים אקדמיות שיועבר על ידי פרופ' יאן דולינסקי בין השעות 10-12 לאחריו יתקיים תירגול על ידי מר אבי סוריט בין השעות 13-15. ההפסקה בין השיעור לתירגול נועדה להתרעננות וכן לפתרון עצמאי של מספר תרגילים. למכינה יהיה אתר בית אליו יועלה חומר והקלטות – פרטים ימסרו בהמשך לנרשמים.

עלות ההשתתפות במכינה - 350 ש"ח.

להלן לינק להרשמה ולתשלום: <https://forms.huji.ac.il/he/node/102>

**יש להרשם לא יאוחר מתאריך 10.9.2022.**

**הקורס מותנה ברישום של מספר מספיק של תלמידים.**

חופשה נעימה,

מזכירות המחלקה לסטטיסטיקה ומדע הנתונים